ઉપરાંત, હેમચંદ્રાચાર્યએ બે ભાગોમાં ‘દ્વિઆશ્રયકાવ્ય’ રચ્યું હતું. પ્રથમ ભાગ ‘’દ્વિઆશ્રય મહાકાવ્ય’ સંસ્કૃતમાં હતું. જેમાં 20 સર્ગમાં મૂળરાજથી માંડીને સિદ્ધરાજ જયસિંહના દિગ્વિજય સુધીનો ચાલુક્ય વંશનો ઈતિહાસ અને સાથોસાથ ‘સિદ્ધહૈમઅનુશાસન’ના સંસ્કૃત વ્યાકરણના પ્રથમ સાત અધ્યાયના સૂત્રોની સમજનો સમાવેશ થાય છે. ‘દ્વિઆશ્રયકાવ્ય’નો દ્વિતીય ભાગ ‘કુમારપાળચરિત’ તરીકે ઓળખાય છે, એમાં કુમારપાળની જીવનકથાની સાથોસાથ પ્રાકૃત, શૌરસેની, માગધી, પૈચાશી અને અપભ્રંશના સૂત્રોની સમજનો સમાવેશ થાય છે. આમ, ‘દ્વિઆશ્રયકાવ્ય’ના સંસ્કૃત ભાગમાં સંસ્કૃત વ્યાકરણ અને પ્રાકૃત ભાગમાં પ્રાકૃત ભાગમાં પ્રાકૃત વ્યાકરણનો સમાવેશ થાય છે. તદુપરાંત, મૂળરાજથી કુમારપાળ સુધીના ચાલુક્ય વંશના ઈતિહાસ પર પણ એ ગ્રંથ પ્રકાશ પાડે છે.